釜下吟
作者：徐照
朝代：宋

paragraphs: 阿對泉頭舂黑菰，萁然豆煮蟲泣鍋。
蜀姜作芼吳鹽和，琥珀香爛雲子烏。
不數肉甕誇安胡，老妻熱貯兒怒呼。
饑雷欲轉藜腸枯，政須一飽百不圖。
君不見牛觳觫，烏畢逋，蟹躁擾，魚喁嚅。
玉脂泣鼎扤血餬，萬錢方丈胡爲乎。
莫笑庾郎一事無食鮭，長有二十七種園中蔬。
催兒掛豆更栽芋，坡老自謂我亦識字耕田夫。